
                Instrumente Structurale

                             2007-2013



CAIET DE SARCINI

      Scopul aplicării prezentei proceduri este atribuirea contractului de achiziţie publică pentru Servicii de realizare film documentar „Omul şi natura în Parcul Naţional Munţii Rodnei” în cadrul  proiectului “Măsuri de management privind creşterea gradului de informare şi conştientizare din Parcul Naţional Munţii Rodnei” Cod SMIS 16819.


2. SCURTĂ DESCRIERE


Comunităţile locale din zona Parcului Naţional Munţii Rodnei nu au o imagine de ansamblu asupra   importanţei şi rolului pe care îl joacă Parcul Naţional Munţii Rodnei în viaţa lor. În acest context fiecare din aceste comunităţi acţionează în mod independent, afectând în unele cazuri, integritatea habitatelor şi speciilor de floră şi faună prin supraexploatarea resurselor naturale (supratârlire, suprapăşunare, exploatarea peste capacitatea de suport a habitatelor ce susţin producţia de fructe de pădure) fiind astfel afectate speciile de faună care consumă preponderent aceste produse (ex. ursul care consumă cantităţi mari de afine şi zmeură, iar în cazul în care aceste fructe sunt colectate în excesiv de localnici, există riscul ca ursul să caute altă sursă de hrană şi atacă stânele de oi sau turmele de vite sau cai). Impactul antropic asupra habitatelor (imagini cu zone afectate şi zone în care nu s-a intervenit ex.. tăieri de jneapăn, supratârlire, exploatări forestiere).

     Construirea centrului de vizitare din Pasul Prislop presupune crearea unor suporturi informaţionale de  tipul acestui documentar video care să fie prezentat vizitatorilor ca instrument interpretativ al componentelor biodiversităţii Parcului Naţional Munţii Rodnei şi a problemelor cu care se confruntă, precum şi promovarea beneficiilor aduse de prezenţa Parcului (recreere, dezvoltare durabilă, certificare de produse ecologice, ecoturism, educaţie ecologică).

      Demonstrarea faptului că Parcul Naţional Munţii Rodnei reprezintă o arie protejată cu statut multiplu (parc naţional, rezervaţie a biosferei, sit Natura 2000) se va face prin intermediul interviurilor cu profesioniştii, captarea in imagini a unor specii de interes comunitar 
reprezentative pentru situl Natura 2000, a unor activităţi care susţin un model de comuniune cu natura (exploatarea forestieră cu caii, culegerea ciupercilor, a fructelor de pădure) care susţin 
statutul de Rezervaţie a Biosferei, precum şi a unor valori naturale unice specifice parcurilor 
naţionale (lacuri glaciare, specii endemice de plante - opaiţul Munţilor Rodnei, stâncării cu flori de colţ), secvenţe din cele 4 rezervaţii stiinţifice (Pietrosu Mare, Bila-Lala, Corongis şi Piatra  Rea).

     Totodată, va fi scos în evidenţă faptul că această arie protejată este un loc al poveştilor ancestrale, al muzicilor şi obiceiurilor străvechi, un loc unic în care te poţi întoarce în timp pentru a re-crea mitul, un loc care respiră frumuseţe, magie, mister. Aceste aspecte vor fi prezentate în film prin intermediul interviurilor cu reprezentanţi ai comunităţilor locale (păstori, ciobani, muzicanţi,rapsozi, meşteri populari, artizani de port popular, cioplitori în lemn şi făuritori de porţi maramureşene, bătrâni şi satului), evidenţiind legende locale, meşteşuguri, obiceiuri şi tradiţii locale.

      Prin intermediul acestui material documentar, se va crea o imagine vizuală de ansamblu a zonei care  va contribui la crearea unei conştiinţe locale privind conservarea biodiversităţii, promovând perceptele unei educaţii ecologice adecvate. Scoaterea în evidenţă a beneficiilor aduse de această arie protejată pentru comunităti reprezintă principalul obiectiv al documentarului. Aspectele ce îmbină latura naturală cu cea culturală vor juca un rol important. De asemenea, fundalul sonor va fi realizat cu participarea unor interpreţi regionali/locali ce promovează valorile tradiţionale autentice, servind astfel la stimularea conservării valorilor naturale prin intermediul celor culturale.

 Astfel, documentarul ”Omul şi natura în Parcul Naţional Munţii Rodnei” va avea rolul de:

· Sensibilizarea publicului cu privire la problemele cu care se confruntă Parcul în relaţia om-natură (suprapăşunatul sau supratârlirea în zona montană înaltă, subalpină şi alpină, supraexploatarea  resurselor naturale, atacuri de Ipidae – consecinţă a managementul forestier ineficient, avalanşe de zăpadă ca efect al încălzirii climatice, eutrofizarea unor zone umede); 

· Cointeresarea şi conştientizarea publicului prin prisma beneficiilor pe care Parcul Naţional Munţii Rodnei le aduce comunităţilor limitrofe (exploatarea resurselor naturale: plante medicinale, fructe de pădure – zmeură, afine, mure, ciuperci; lemn de foc şi construcţii, recreere prin peisaje subalpine şi alpine deosebite, lacuri glaciare, trasee turistice şi tematice, obiective turistice de sezon, activităţi ecoturistice etc.).

· Promovarea specificului etnocultural sau a diversităţii culturale ca parte componentă a biodiversităţii celor două zone etnografice la interferenţa cărora se află Parcul - Ţara Maramureşului (supranumită şi Ţara lemnului) şi Năsăudului, fiind incluse secvenţe din evenimentele locale – Hora de la Prislop, Hora de la Rotunda, Serbările Zăpezii din Borşa, elemente naturale preluate în arhitectura locală precum porţile maramureşene – viţa de vie, soarele, spicul de grâu, cocoşul etc.; elemente naturale preluate în portul popular local năsăudean şi maramureşean – pene de păun în clopul năsăudean, pana de fazan sau gaiţă în clopul pădurarilor, elemente florale cusute pe cămăşi populare, cergi, pături; utilizarea îmbrăcămintei tradiţionale a ciobanilor din blană de oaie – gube etc.; urcarea şi coborârea oilor în/din munte ca activitate tradiţională ce a contribuit la menţinerea diversităţii biologice (transhumanţa); secvenţe din ritualurile „de trecere” – botez, nuntă, înmormântare cu specificul celor două zone etnografice, cu accentuarea utilizării elementelor naturale (utilizarea busuiocului la botez, steagului din plante la nuntă, portului cu elemente florale la nuntă etc.); legende locale – Fântâna lui Râţâfoi, Cascada Cailor, Izvorul Tâlharilor, Farmecul Pădurii, Peştera Zânelor etc. Toate acestea vor evidenţia modul de comuniune a omului cu natura în Parcul Naţional Munţii Rodnei.

· Evidenţierea principalelor elemente de diversitate naturală – specii de floră şi faună, habitate naturale  şi ecosisteme caracteristice Munţilor Rodnei, precum şi eventuale ameninţări la adresa acestora.

· Întărirea statutului de Rezervaţie a Biosferei prin promovarea elementelor de comuniune a omului cu natura (relaţia om – pădure, om – creşterea animalelor în zona montană, om – culegător din natură, natura ca farmacie tradiţională).

· Fundal sonor asigurat de rapsozi locali sau regionali: Grigore Leşe, Tatiana Mihali, Ioan Pop, Fraţii Dogaru, Oana Tomoiagă, Florentina şi Petre Giurgi etc. Includerea unor cântece specifice cu referire la Munţii Rodnei – ex. La poala Pietrosului (Fraţii Dogaru).Coloana sonor[ va include cântece care utilizează instrumente tradiţionale (tilincă, fluier, ceteră, zongoră, dobă, frunză, trâmbiţă, toacă, etc ) precum şi refrene cu rezonanţă pentru zonă.


CERINŢE MINIME SOLICITATE DE CĂTRE AUTORITATEA CONTRACTANTĂ

NOTĂ: Acolo unde specificatiile tehnice prevăd tehnologii sau caracteristici specifice, se va citi alături de specificaţia precizată şi expresia “sau echivalent”.
      Filmul documentar ”Omul şi natura în Parcul Naţional Munţii Rodnei” va fi axat pe promovarea aspectelor legate de biodiversitate, cu accent pe habitate si specii de interes comunitar, procesul de cartare al habitatelor şi speciilor comunitare. 

    
     Filmul documentar va dura 60 de minute, realizat pe suport digital, având următorul rezumat: 

· 0-10 minute – istoricul Parcului, descriere generală (relief, climă, ape, geologie)

· 11-20 minute – elemente de floră, faună, habitate naturale (pajişti, păduri, peşteri, lacuri glaciare, stâncării), interviu cu responsabili de conservarea biodiversităţii din Parc

· 21-30 minute – managementul habitatelor şi consecinţe (utilizarea pajiştilor, a pădurilor, a peşterilor sau minelor, a lacurilor glaciare, utilizarea resurselor naturale în mod durabil, posibilităţi de vizitare

· 31-40 minute – specific etno-cultural, sărbători tradiţionale, elemente de etnobotanică şi etnozoologie, interviuri cu localnici

· 41-50 minute – secvenţe în paralel a unor evenimente culturale locale (exemplificativ: nunta maramureşeană şi bistriţeană, botezul şi înmormântarea maramureşeană şi bistriţeană) cu accent pe elementele naturale utilizate

· 51-60 minute – rezumat al importanţei comuniunii omului cu natura în Parc, importanţa zonei ca Parc Naţional, Sit Natura 2000, Pan Park, viitor Sit al Patrimoniului Universal pentru Natură, Rezervaţie a Biosferei.



Etapele de realizare / fazele determinate ale realizării filmului:

	Nr


	Denumire

acţiune
	Specificaţii tehnice

	1


	Documentare
	Parcurgerea materialului pus la dispoziţie de către echipa de documentarişti ce realizează rapoartele privind comunităţile rurale din preajma rezervaţiei, flora, faună, precum şi particularităţile peisagistice care conferă specificitate locului;

Identificarea mai multor locaţii pentru filmare din Parc şi vecinătatea acestuia (minim 15); 

Identificarea informaţiilor ce urmează să fie transpuse în film;

Identificarea mijloacelor de exprimare prin care vor fi transmise informaţiile.

	2


	Documentare la faţa locului
	Deplasarea în teren a echipei de producţie 

Alegerea  locurilor  pentru filmare;

Alegerea comunităţilor în care se vor face filmările şi a persoanelor cu care se vor realiza interviurile;

Demersuri pentru obţinerea permisiunii de a filma în anumite locuri (zone) ce necesită aprobare specială

	3
	Redactarea

scenariului


	Redactarea unui scenariu preliminar urmărind:

Diversitatea şi specificitatea florei existente în  rezervaţie; 

Diversitatea şi specificitatea faunei existente în  rezervaţie;

Diversitatea peisagistică;

Ape curgătoare versus lacuri glaciare (interpretare de la nivelul practic la cel simbolic);

Despre peşteri, zone alpine, păduri şi personaje mito-folclorice prezente în imaginarul locuitorilor satelor vecine Parcului (Fata Pădurii, Muma Pădurii, Frumuşelele, Ielele, Omul Nopţii, Solomonari, Sfânta Vineri etc.);

Migrarea elementului vegetal şi în viaţa spirituală a locuitorilor satelor din vecinătatea rezervaţiei:

- prezenţa elementului  vegetal la trecerea marilor praguri: naştere, nuntă, înmormântare; 

- prezenţa stilizată a vegetalului în limbajul ţesografic, în decorarea porţilor, a mobilierului, a artefactelor, etc;

- culegerea plantelor de leac, a plantelor folosite în magie;

- prezenţa plantelor în textele cântecelor,  poveştilor, legendelor  şi a celorlalte forme de literară orală, ale oamenilor din satele vecine rezervaţiei; 

- amintirea animalului totem în obiceiurile locuitorilor zonei (schimbare de nume în urma unei boli spre a situa copilul sub protecţia animalului totem, ex. lup, urs.) şi prezenţa acestuia în arta de sorginte orală a oamenilor locului (colinde/ cântece vechi/ poveşti despre cerb, lup, urs); 

Utilizarea plantelor medicinale, colectarea fructelor de pădure, exploatarea pădurii cu cai/boi



	4
	Filmare
	Realizarea de materiale filmate cu:

- Ţărani din satele din proximitatea Parcului Naţional Munţii Rodnei; 

- culegători de ciuperci, fructe de pădure, 

- ciobani

- Reprezentanţi ai echipei ce administrează Parcul (biolog, rangeri);

- Flora: înflorirea diverselor specii de plante (narcisele, opaiţul, bujorii,  etc.), specii endemice şi protejate în Parc, România şi Europa

- Fauna (capre negre, marmote)

- Lacuri glaciare, circuri glaciare, cascade (Cascada Cailor), peşteri;

- Alte imagini necesare ilustrării filmului documentar.

- ritualuri şi obiceiuri străvechi, explicate din perspectivă etno-antropologică 

- instrumente muzicale şi obiecte ritualice

 - simboluri şi porturi tradiţionale

Notă: În cazul în care pe durata de derulare a contractului respectiv cele 10 luni nu va fi posibil surprinderea anumitor evenimente (de ex. Hora de la Prislop, Hora de la Rotunda, Serbările Zăpezii din Borşa acestea având ca data de desfăşurare stabilită pentru mai multe intervale ale anului neacoperitoare pentru durata contractului), se vor utiliza imagini de arhivă. 

Pentru imaginile filmate pe parcursul derulării contractului, prestatorul va  furniza dovezi în acest sens.

	5
	Vizionarea şi

capturarea materialului

filmat în format digital
	Vizionarea materialului filmat la sediul autorităţii contractante

Transformarea în material digital, înmagazinat în computer, a materialului filmat pe caseta.

	6
	Inventarierea

(time-codarea)

materialului filmat
	Vizionarea materialului filmat şi inventarierea imaginilor utile după time-code (cifra ce indica pe scala timpului, momentul filmării unde se află imaginea).

	7
	Întocmirea decupajului
	Realizarea unui plan de montaj amănunţit pe baza scenariului propus şi a imaginilor inventariate anterior

	8
	Montajul
	Montarea materialului filmat pe baza decupajului propus.

	9
	Inscripţionarea pe suport DVD
	Inscripţionarea pe suport DVD a materialului montat.



După realizarea etapelor 1, 2, 3, 4 şi 5 se va face o prezentare la sediul autorităţii contractante în vederea realizării unei recepţii intermediare pentru a se evalua gradul de atingere a obiectivelor proiectului. Se vor prezenta  minim două variante de concept de creaţie. Fiecare concept de creaţie va fi însoţit de storyboard şi de sugestii privind coloana sonoră şi imagine.
      Specificaţii tehnice pentru realizarea filmului şi ale materialelor de prezentare video/audio/multimedia:

· Filmarea: 1080p full HD 4:2:2 (HD CAM)
· Sunet: minim 16.000 Khz – stereo

· format: Blu Ray, inclusiv variantă comprimată la dimensiunea unui DVD şi casetă HD CAM .

Notă: În cazul în care se utilizează secvenţe de arhivă se acceptă alte rezoluţii inferioare, doar pentru acestea.
Servicii de creaţie/design, pre-producţie, producţie

CREAŢIE


Se vor genera 2 story board-uri pentru comunicarea secţiunilor descrise la punctul 3 Redactarea 
Scenariului) şi se vor livra cotaţiile de producţie corespunzătoare respectivului scenariu.


După realizarea acestei etape se va face o prezentare la sediul autorităţii contractante pentru a se evalua gradul de atingere a temei filmului. Autoritatea contractantă îşi rezervă dreptul de a alege una dintre cele două variante.

PREPRODUCŢIE


Prospecţia şi reuniunile de preproducţie ale echipei vor determina necesarul de producţie: video, uman, deplasarile în teren,  storyboardurile, decupajul regizoral.

PRODUCŢIE


Producţia implică discuţiile cu echipa de producţie la nivel tehnic, regizoral, conceptual, precum şi deplasarea în teren pentru efectuarea filmărilor. Necesarul de producţie este stabilit de producător, la sfatul regizorului. O etapă a producţiei este realizarea editării materialelor brute filmate. Acestea vor fi finale doar în momentul masterizarii video-audio.

POSTPRODUCŢIE:


Realizarea formei finale a materialului produs, prin împachetare grafică, prelucrare a imaginii şi sunetului în condiţii tehnice speciale, realizarea împachetării DVD-ului.

Servicii de PRODUCŢIE:

* managementul producţiei (coordonare echipă şi pregătire echipament necesar)

* regie, imagine, lumini, sunet

Servicii de POST-PRODUCŢIE:

* captură material video HD şi transfer audio

* vizionări în locaţie

* editare video

* sound design Dolby Surround 5.1

* tratament cromatic pentru imagini cinematografice

* prelucrare secvenţe time-lapse

* grafică video (generice, scrisuri, efecte video speciale)

* compresii finale pentru diverse surse (TV, DVD, web, proiecţii sală)

* realizare DVD cu meniu interactiv şi sunet Dolby® Surround 5.1

* grafică pentru copertă+prezentare

 LIVRAREA


Produsul final principal: 
- un film documentar „Omul şi natura în Parcul Naţional Munţii Rodnei” pe suport Blu Ray inscripţionat cu sunet Dolby® Surround 5.1 (pentru sisteme audio cu 6 difuzoare) furnizat în carcasă cu copertă personalizată  într-un număr de 80 de exemplare.
- filmul documentar „Omul şi natura în Parcul Naţional Munţii Rodnei” comprimat la dimensiunea unui DVD furnizat pe suport DVD inscripţionat cu sunet Dolby® Surround 5.1 (pentru sisteme audio cu 6 difuzoare) furnizat în carcasă cu copertă personalizată  într-un număr de 400 de exemplare

- filmul documentar „Omul şi natura în Parcul Naţional Munţii Rodnei” pe casetă HD CAM – furnizat în carcasă cu copertă personalizată  într-un număr de 10 de exemplare

 Produse finale secundare: 
-  6(şase) extrase unitare, corespunzătoare temelor tratate în cadrul filmului – prin montaj –de scurtă durată  în format Blu Ray şi DVD cu durată de 5 min 
- un spot publicitar în format Blu Ray şi DVD cu durată de 30 secunde 

-  un spot publicitar în format Blu Ray şi DVD cu durată de 15 secunde

Toate produsele vor fi livrate şi în format comprimat pentru web.Deasemenea se vor livra un set din toate produsele finite in formatele .avi (AVI = Audio Video Interleaved), .mpeg (MPEG 4), .wmv (WMV = Windows Media Video), .flv (Flash Video)
Filmarea

Se desfăşoară pe o durata de aproximativ 5 luni, în zonele reprezentative ale Parcului Naţional Munţii Rodnei, precum şi în satele din vecinătate, potrivit detaliilor desprinse din ideile scenariului propus. Filmările se vor face în spaţii deschise şi închise şi vor fi efectuate atât ziua, cât şi noaptea. Se vor folosi lumini adecvate pentru simularea luminii naturale (HMI). Pentru completarea imaginilor necesare se pot achiziţiona surse (footage) corespunzătoare calitativ din diverse arhive. Vor fi utilizate filmări aeriene, traveling. Filmările se vor desfăşura pe o perioadă mai îndelungată datorită condiţiilor meteo instabile în zona montană înaltă şi a surprinderii elementelor de floră şi faună în faze fenologice diferite, îmbinate cu evenimente locale anuale. 

Limbile de realizare


Filmul va fi  disponibil în limba română, cu subtitrare în engleză .
Identitate vizuală:


Filmul (carton de final, voiceover), autocolantul DVD și coperta carcasa, vor respecta cerinţele din Manualul de Identitate Vizuală pentru acţiuni finanțate prin Fondul European de Dezvoltare Regională, POS Mediu 2007-2013

La începutul şi finalul fiecărui material promoţional se vor cuprinde şi elementele de identitate vizuală obligatorii. Manualul  de  identitate  vizuală (MIV, ediția a III-a septembrie 2010) care trebuie respectat în cadrul machetării și realizării propriu-zise poate  fi consultat  la  următoarea  adresă de internet http://www.posmediu.ro/upload/pages/MIV.pdf



Dacă pe durata derulării contractului apar modificări ale MIV sau noi reglementări în domeniu, prestatorul are obligația de a se conforma noilor strandarde/prevederi în vigoare.

De asemenea se vor respecta toate prevederile anexei III Măsurile de Informare și publicitate, la contractul de finanțare nr. 100784/30.11.2010 incluse  la Secţiunea IV Modele Formulare a prezentei documentaţii.

Transmiterea pentru aprobare a materialelor vizuale este în sarcina Autorităţii contractante, iar Prestatorul trebuie să sprijine prin toate mijloacele Achizitorul în acest sens. 


Masterizare


Masterizarea video şi audio privesc etapele finale de producţie video, implicând efectele speciale şi grafică necesară.


Drepturi de difuzare, multiplicare


Toate drepturile de copyright asupra produsului finit vor reveni Autorităţii Contractante-Consiliul Judeţean Maramureş inclusiv asupra pozelor şi a elementelor grafice utilizate, inclusiv a imaginilor achiziţionate din terţă parte.

Se va acorda dreptul de reproducere, distribuire şi difuzare către Autoritatea Contractantă, prin orice mediu şi în orice format, procesat sau nu, al materialului final, în orice perioadă de timp. 


Termenul de execuţie şi durată contract: durata contractului de servicii va fi de 10 luni de la emiterea ordinului administrativ de începere execuţie contract.
    
 Recepţia:
      Recepţia cantitativă şi calitativă se face la sediul beneficiarului, unde după verificarea configuraţiei şi a cantităţilor se va încheia un proces verbal de recepţie. 


La încheierea procesului verbal de recepţie, Prestatorul va cesiona Autorităţii Contractante, în mod exclusiv şi cu titlu gratuit, următoarele drepturi patrimoniale asupra materialelor/înregistrărilor audiovizuale realizate în execuţia contractului de servicii – filmari şi coloană sonoră:

· dreptul de reproducere prin orice mijloc şi sub orice formă

· dreptul de distribuire

· dreptul de radiodifuzare şi comunicare publică

În cazul în care nu pot fi satisfăcute toate cerinţele minime impuse, oferta se respinge ca fiind neconformă.

Verificat,                                                                                     Avizat,                                                                                    

Direcţia de Dezvoltare Regională                                             Direcţia de Dezvoltare Regională

Dan COCOŞILĂ, Director executiv                                               Delia RUZSA

 

                                                          Şef Serviciu proiecte cu finanţare internaţională










Manager proiect

Întocmit,

Direcţia de Patrimoniu şi Logistică

Compartiment achiziţii publice

Sorin Pascu

Specialist achiziţii şi investiţii        

 Direcţia de Dezvoltare Regională

Camelia Stan,  Specialist achiziţii şi investiţii proiect

